На иницијативу Министарства културе Републике Србије, Завод за проучавање културног развитка расписује јавни позив за

**Књижевни конкурс**

**„НОВИЦА ТАДИЋ”**

**за младе песнике**

Конкурс се расписује у знак сећања на песника Новицу Тадића, чији је опус обележио српску поезију на размеђу 20. и 21. века и чији ауторски статус превладава све поетичке и друге поделе на актуелној књижевној сцени, а у циљу подстицања стваралаштва младих песника на српском језику. Конкурс је први пут расписан 2018. године.

Право учешћа на конкурсу имају песници који у тренутку расписивања конкурса нису навршили више од 35 година живота и који пишу на српском језику, без обзира у којој држави живе.

Необјављене рукописе песничких збирки, обима до 80 ауторских страница, аутори треба да доставе искључиво електронском поштом, у ПДФ формату са назнаком: Конкурс „Новица Тадић”. Радови се потписују шифром, на првој страни рукописа, изнад наслова збирке. Уз документ са рукописом, уз исто електронско писмо, аутори у ПДФ формату треба да доставе решење шифре, са следећим подацима: шифра, име и презиме, адреса, број телефона, електронска адреса и година рођења. Шифра може представљати реч, фразу, синтагму или комбинацију бројева и бирају је сами аутори.

Аутор на конкурс може послати само један рукопис. Раније објављивани и награђивани радови, радови ранијих добитника награде „Новица Тадић”, појединачне песме, избори из претходно објављиваних збирки песама, некомплетне пријаве и радови потписани именом и презименом уместо шифром неће бити узимани у обзир.

Рукописи ће члановима комисије бити прослеђени под шифром, без података о ауторима. Петочлана комисија ће прегледати све приспеле радове и изабрати један рукопис, а резултат конкурса ће бити објављени најкасније до 17. јула 2024. године, дана рођења Новице Тадића.

Добитник ће бити награђен плакетом са ликом Новице Тадића, објављивањем награђеног рукописа у оквиру едиције „Присуства”, названој по првој песничкој збирци Новице Тадића, покренутој у оквиру издавачке делатности Завода за проучавање културног развитка, као и новчаним износом, који ће бити исплаћен у виду накнаде за награђени рукопис у износу од 100.000,00 динара.

Рок за слање рукописа је 22. април 2024. године.

Рукописи се шаљу искључиво на електронску адресу nagradanovicatadic@zaprokul.org.rs, Све додатне информације о конкурсу могуће је добити путем исте електронске адресе или на телефон 011 2637 565.